ועדת הכלכלה, כנסת 18, פרוטוקול מספר 748, 2012-02-15 10:30

כרמל שאמה-הכהן: שלום לכולם, נא לשבת, אנחנו רוצים להתחיל בדיון.

כרמל שאמה-הכהן: אנחנו פותחים ישיבה שניה היום של ועדת הכלכלה.

כרמל שאמה-הכהן: על סדר היום – השבתת הרכבת והפרת החלטת בית הדין על ידי הוועד והעובדים.

כרמל שאמה-הכהן: בעצם זו ישיבה שבאה בעקבות השיבושים והשביתות ברכבת ישראל.

כרמל שאמה-הכהן: זה הפך להיות מחזה נפוץ אבל הפעם זה עבר כל גבול, מבלי להיכנס לשאלה בצדקת השביתה.

כרמל שאמה-הכהן: הוויכוח בצדקת השביתה הפך להיות משני לאור ההתנהלות של הוועד, שהחליט להפר החלטה שיפוטית של בית משפט בישראל, לנסות לגרור את מדינת ישראל להיות מדינת מערב פרוע ולא מדינה מפותחת, חברה ב- OECD, מדינת חוק וסדר, שהחלטות בית המשפט בה גוברות ומחייבות גם את חברי הכנסת בהתנהלות שלהם וגם את הממשלה, וגם את החברות הממשלתיות, וכל אדם שנמצא בתחומי מדינת ישראל כפוף לחוק הישראלי ולפסיקות בית המשפט.

כרמל שאמה-הכהן: ולכן השביתה הזו שבעצם מטלטלת כ-140 אלף נוסעים ביום, מתסכלת אותם, והופכת את הרכבת ממותג שהמדינה משקיעה בו, מותג ציבורי ותשתית ציבורית חיונית שמושקעות בה עשרות מיליארדי שקלים כדי לפתח, כדי לטפח, כדי להפוך את המותג הזה לסמל של דייקנות, שירות ויעילות - במקום זאת גוררים ומדרדרים את רכבת ישראל להיות סמל לזלזול בצרכן הישראלי, בחוק הישראלי, לתסכול של צרכנים, לפגיעה כלכלית במשק הישראלי.

כרמל שאמה-הכהן: לכן זימנו את הדיון לשמוע האם יש לוועד איזושהי סיבה שלא חשבנו עליה שמצדיקה התנהלות פרועה כזו, שגם השופטת בהחלטתה ובדיונים העירה הערות חסרות תקדים וגם בהחלטה לקנוס את חברי הוועד ולהאשים אותם בביזוי בית הדין.

כרמל שאמה-הכהן: אלה דברים קיצוניים שאנחנו לא חווים כל יום.

כרמל שאמה-הכהן: זה נכון שזכות השביתה והתארגנות של עובדים היא דבר שחשוב לכל חברי הכנסת.

כרמל שאמה-הכהן: אנחנו מאמינים בזה ושומרים על זה, גם בחקיקה של ועדת הכלכלה, כשמגיעים ועדי עובדים ומבקשים לתת משקל להתארגנות עובדים ולזכויות שלהם.

כרמל שאמה-הכהן: אנחנו נותנים, גם אם לפעמים זה סותר אינטרס כלכלי כזה או אחר.

כרמל שאמה-הכהן: אבל פה אנחנו פותחים את הדיון ורואים שלא הגיעו נציגי וועד - -

לאה ורון: לא, הגיעו הנציגים של ועד דרום – אוליאל משה, ותומר כהן, ואני מבינה שיושבת ראש הוועד בדרכה לכאן.

כרמל שאמה-הכהן: מי שהיה כאן אתמול ויכול לקרוא את המיילים של חברי הכנסת ושל חברי ועדת הכלכלה ושלי – תגובות זעם כאלה לא נצפו כבר הרבה זמן.

כרמל שאמה-הכהן: אפילו לא נגד חברות הסלולאר.

כרמל שאמה-הכהן: כבר מזמן לא היתה תופעה של גל צעקה ציבורית של אנשים שלא מבינים למה זה מגיע להם, למה דבר כזה קורה במדינת ישראל.

כרמל שאמה-הכהן: הפגיעה היא בכולם, בסופו של דבר: הרכבת נפגעת מההתנהלות הזו, הציבור נפגע וגם עובדי הרכבת בסוף בסוף הם נפגעים.

כרמל שאמה-הכהן: אם הם צודקים או לא זה כבר לא מעניין אף אחד.

כרמל שאמה-הכהן: זה הפך להיות פחות מעניין.

כרמל שאמה-הכהן: המעניין הוא ההתנהלות הזו שאף אחד לא יכול להסכים לה.

כרמל שאמה-הכהן: נכון שלכנסת אין כרגע חוק שמונח על שולחן הוועדה למנוע מכם לשבות, או להגיד לכם מה לעשות.

עמיר פרץ: אין חוק כזה ולא יכול להיות.

משה אוליאל: עובדה שכן מונעים לשבות.

משה אוליאל: עשו את כל ההליכים - -

כרמל שאמה-הכהן: אנחנו עוד מעט נשמע אתכם.

כרמל שאמה-הכהן: אבל יש בתי משפט במדינת ישראל, ומול בתי משפט יש דרך להתנהל.

כרמל שאמה-הכהן: אפשר לערער על החלטות שיפוטיות או להסכים להן.

כרמל שאמה-הכהן: אין דרך אחרת.

כרמל שאמה-הכהן: אין דרך שאדם עושה דין לעצמו.

כרמל שאמה-הכהן: בטח לא גוף מכובד כמו ועד, של אלפי עובדים, של גוף שמשרת מאות אלפי אנשים, לא יכול להיות שהוא יעשה שבת לעצמו, דין לעצמו.

משה אוליאל: מה עושים אם אתה הולך לפי מתווה של בית משפט והוא נותן לך להפעיל את כל ההליכים, עם אישור מבית משפט, ואחרי זה אומרים לך שזו שביתה פראית.

משה אוליאל: אז איפה החוקיות שלנו?

כרמל שאמה-הכהן: אם אתה מתייחס לבית משפט, אתה אומר שהוא נתן לך אישור לשבות, אז למה הוא קנס אותך בסוף?

כרמל שאמה-הכהן: ולמה הוא אמר שביזית?

כרמל שאמה-הכהן: אם אין אמון בשופטי ישראל אז זו כבר בעיה הרבה יותר קשה משביתה ברכבת.

כרמל שאמה-הכהן: אנחנו יוצאים מנקודת הנחה פה בכנסת, וגם אתה - -

משה אוליאל: אנחנו לא הפרנו, השביתה היתה בחוקיות ובאישור ההסתדרות.

כרמל שאמה-הכהן: לא, לא.

כרמל שאמה-הכהן: עם כל הכבוד להסתדרות, ואנחנו מכבדים, ויישר כוח לפעולות האחרות שההסתדרות עושה, ומתי שמגיעה מילה טובה אנחנו גם אומרים.

משה אוליאל: כשהשבתנו בשביל כל המשק זה היה בסדר.

משה אוליאל: כשאנחנו רוצים - - זה כבר לא טוב.

כרמל שאמה-הכהן: כשהשבתתם עבור עובדי הקבלן קיבלתם גיבוי, וגם אני, לא חבר הסתדרות, ולא מזוהה פוליטית עם ההסתדרות - אמרתי יישר כוח גם לעיני וגם לכל מי שלקח חלק.

כרמל שאמה-הכהן: זה היה למען דבר צודק, זה היה מדתי, ועובדה שזה גם השיג את הפרות הנכונים.

משה אוליאל: כמה זמן השבתנו?

כרמל שאמה-הכהן: אתה עשית ככה: השבתת את הרכבת, גרמת נזק למאות אלפי אנשים, ויותר גרוע מזה – ביזית - - -

משה אוליאל: 4 ימים שבתנו ואף אחד לא דיבר.

משה אוליאל: לא היה נזק?

כרמל שאמה-הכהן: אבל מרגע שבית המשפט אומר לך שאתה צריך לחזור לעבודה, הנזק שאתה גורם זה אלף שביתות.

כרמל שאמה-הכהן: אתה רוצה להשבית את מערכת החוק במדינת ישראל, זה מה שניסית לעשות.

משה אוליאל: לא.

משה אוליאל: מה שנראה זה שמנסים להשבית אותנו.

כרמל שאמה-הכהן: לא.

כרמל שאמה-הכהן: אף אחד לא ניסה.

כרמל שאמה-הכהן: עובדה.

משה אוליאל: עובדה שמנסים להשבית אותנו, לסתום לנו פיות, ומשתמשים בכל הכלים כדי לחסל את הוועד.

כרמל שאמה-הכהן: כל עוד שבתת ולא היתה פסיקה של בית המשפט נגד השביתה, גם הביקורת מהכנסת וגם - - אין לי בעיה לפתוח את הדיון עם העמדה שלכם, הוועד, לפני העמדה של הרכבת, כי העמדה שלכם פה הכי חשובה.

כרמל שאמה-הכהן: יכול להיות שיש לכם משהו להגיד, או שאנחנו לא יודעים או שלא חשבנו עליו.

כרמל שאמה-הכהן: אחרת, אני אומר לך – אנחנו מסתובבים פה בבניין, אני לא יודע מה דעתו של עמיר פרץ - -

קריאה: עמדת הרכבת זו הפרטה.

קריאה: חד משמעית.

ישראל אייכלר: אני, למשל, לא ידעתי שהיה להם אישור חוקי, כמו שאומר - -

אופיר אקוניס: אני אהיה קצר בדבריי.

אופיר אקוניס: אני פניתי אתמול בבוקר לוועדת הכלכלה – למנהלת הוועדה ודרכה ליושב ראש הוועדה כדי לקיים את הישיבה הזו ואני חושב שטוב עשתה ועדת הכלכלה של הכנסת שהעלתה אותו במהירות ודחיפות לסדר היום.

אופיר אקוניס: אני רק מבקש להזכיר לוועד עובדי הרכבת, לכם, להנהלת הרכבת ולנו, כאזרחי ישראל, לא כחברי כנסת אלא כאזרחים - שהרכבת אינה רכוש פרטי – לא שלכם, לא של הנהלת הרכבת וגם לא של חברי הכנסת והפוליטיקאים.

אופיר אקוניס: של אזרחי ישראל.

משה אוליאל: הנהלת הרכבת משתמשת ברכבת כברכוש פרטי.

אופיר אקוניס: אף אחד, כך אני רוצה להאמין – לא אתם, לא ההנהלה, ולא אנחנו, משום שהרכבת שייכת לציבור, יש 8 מיליון אזרחים, 150 אלף מתוכם משתמשים ברכבת מדי יום.

אופיר אקוניס: היתה לי זכות להיות פה יושב ראש בוועדה, במשך שנה ו-8 חודשים, ובזמן הזה קיימנו גם עם חבר הכנסת פרץ, וגם אתה – סיורים תכופים לראות כיצד הממשלה מקדמת את הרכבת, כי אנחנו מפקחים על הממשלה – מקדמת, מפתחת אותה, כדי להביא בראש ובראשונה, ונכון שזה לא נתפס כך בשיח הציבורי – לצדק חברתי שמקרב פריפריה למרכז ומרכז לפריפריה.

משה אוליאל: - - -הצדק החברתי היחיד דרך יבוא אישי של אנשים שלהם, וניסיון - - -זה הרכש

כרמל שאמה-הכהן: מר אוליאל, תאמין לי שגם דנו בזה, היו דיונים בוועדת הכלכלה, שאתם ביקשתם ונעננו לדרישה שלכם עם הרכש של הקרונות.

אופיר אקוניס: אני בטוח שכל אזרחי ישראל, אדוני, הם בעד צדק חברתי, אבל במדינת ישראל יש שיח ציבורי שכל אחד תופס איך שהוא מנהל את הכלכלה כצדק חברתי אחר.

אופיר אקוניס: אני חושב שלתת לאוכלוסיות בשדרות, בנתיבות ובאופקים ובבית שאן רכבת זה שיא הצדק החברתי.

אופיר אקוניס: זה צמצום פערים ושוויון הזדמנויות.

משה אוליאל: חד משמעית כן.

משה אוליאל: נכון.

אופיר אקוניס: אני אומר לך שהעובדה שהממשלה, וגם קיימנו פה דיון, וגם הנהלת הרכבת עוד במאי 2009, החליטה להשקיע כ-30

אופיר אקוניס: מיליארד שקל ברכבת זה טוב לאזרחים, טוב לרכבת וזה טוב גם לעובדי הרכבת.

אופיר אקוניס: אני שמעתי שרכבת ישראל קלטה בשנה שעברה 280 עובדים ובשנה הבאה תקלוט עוד 250.

אופיר אקוניס: זה הכל מצוין, אבל המשאב - - -

קריאות: - -

כרמל שאמה-הכהן: אתם כבר תקבלו זכות דיבור, תאמינו לי.

אופיר אקוניס: אני אומר לכם שבתפיסות העולם שלי, שאני בא מהן, מהמפלגה שאני בא ממנה, השביתה היא בעדיפות אחרונה.

אופיר אקוניס: מותר להודיע על סכסוך עבודה, מותר לעשות עיצומים, גם מותר לשבות.

משה אוליאל: במשך שנה וחצי, שנה וחצי - -

אופיר אקוניס: אני רק רוצה להגיד לך דבר אחד שאני חושב ש- - אתמול, אני אגיד לך בהגינות, אני לא אוהב צביעות, בכלל, ומותר לכם לשבות, מותר להתאגד, זה דבר חשוב.

אופיר אקוניס: אבל אסור לעבור קווים אדומים ונדמה לי שאתמול נחצו קווים אדומים בכל מערכת יחסי העבודה בישראל, והיא – כאשר בית דין לעבודה נותן צו עשה בשעה 09:00 – אני מדבר כאן מתוך כבוד למערכת אכיפת החוק בישראל, בשעה 09:00, ובשעה 12:30 אני שומע את הממונה על התחבורה בהסתדרות אומר שלוקח זמן להפעיל רכבות, ובשעה 18:00 הרכבת הראשונה עדיין לא נעה על הפסים, אני חושב שאתמול עברתם קווים אדומים.

אופיר אקוניס: מה שאני חושב שצריך לעשות זה את הדבר הבא: להיות כאן, אני מוכל לתת לכם את החדר שלי, שהוא מאד קטן, אבל אפשר לקיים בו משא ומתן - - -

משה אוליאל: אנחנו הגענו עד שר התחבורה, אין אוזן קשבת.

משה אוליאל: הלכנו לפי כל המתווים, לפי כל הסדר, עשינו דיונים על דיונים ועל דיונים.

משה אוליאל: שנה וחצי מסובבים אותנו, וכשכבר הגענו לזכות השביתה, בשביל הזכויות שלנו – אז אנחנו יוצאים להשבית, אחרי חצי שעה מוציאים לנו צווים.

אופיר אקוניס: אני רק מבקש מכם:

אופיר אקוניס: אל תפגעו במאות אלפי ישראלים שמבקשים לקבל שירות.

משה אוליאל: אל תפגעו - - -

אופיר אקוניס: אבל תקשיב לסוף התיזה שלי.

אופיר אקוניס: יש לי תיזה.

אופיר אקוניס: היא באה ואומרת: רוצים לשפר את התנאים שלכם?

אופיר אקוניס: ותוך כדי כך אתם גם כמובן רוצים לתת שירות לציבור בישראל, תחדשו עכשיו, 11:00 בבוקר, פה, בבניין הזה, את המשא ומתן, כדי שהמראות שהיו אתמול לא יחזרו יותר.

עמיר פרץ: אדוני היושב ראש, חברי הכנסת, חברי הוועד, חברי ההנהלה.

עמיר פרץ: אין בכלל ספק שהאירוע שהתרחש אתמול הוא אירוע חשוב ביותר.

עמיר פרץ: אני יודע שבהחלט בסופו של דבר ציבור העובדים נחשף אל מול הנוסעים שמוצאים את עצמם בלי שירות.

עמיר פרץ: אני בטוח, וגם חבריי לוועדה מבינים שמבחינת עובדי הרכבת, הפיתוח והעובדה שהרכבת הופכת כלי תחבורתי מרכזי בישראל הוא דבר חשוב, אין לי ספק בכך.

עמיר פרץ: אבל, לצערי הרב, מרבה אד שינויים, הרבה מאד רפורמות, בסופו של דבר נוצלו כדי לשנות מבנה העסקה ויחס בין העובדים המאורגנים לעובדים הבלתי מאורגנים.

עמיר פרץ: יש פה בעיה.

עמיר פרץ: יש פה בעיה מאד קשה.

עמיר פרץ: זה נכון, אתמול נקרע החבל.

עמיר פרץ: אבל החבל הזה – יש שני צדדים שמושכים אותו.

עמיר פרץ: זה לא חכמה תמיד להגיד מי משך את המשיכה האחרונה.

עמיר פרץ: החכמה היא גם לבחון מי משך את החבל במשך שנה וחצי.

עמיר פרץ: וזו שאלה לא פשוטה.

עמיר פרץ: אני מתנגד,כמובן, להפרת צווים.

עמיר פרץ: אין שאלה בכלל.

עמיר פרץ: בית המשפט במדינת ישראל הוא דבר שצריך לכבד אותו, אבל אם עובדים הגיעו למסקנה ומצאו את עצמם בסחרור, ובאובדן שליטה מסוים, כנראה שמשהו לא טוב קורה בהנהלת הרכבת.

עמיר פרץ: בואו לא נחשוב שיש רק צד אחד לעניין.

עמיר פרץ: בואו נבין את התחושה הזו ש – אתה יודע, בבוקר אומרים לך: תן לי להעביר קרון כזה ואחר לשיפוצים,אחר כך מעבירים את השני, ואת השלישי, ופתאום אתה מוצא את עצמך בלי עבודה.

עמיר פרץ: ואז אומרים לך – אתה לא יעיל, כי אומרים לך – במוסך הסמוך עושים את העבודה הזו בחצי מחיר ממה שעולה לי במוסך של הרכבת.

עמיר פרץ: לכן, אחרי כל כך הרבה שינויים.

עמיר פרץ: אתה יודע, חבר הכנסת אקוניס, וגם היושב ראש – מה שמדהים שגם במקומות הכי מפותחים מבחינת הפרטות, אין כמעט מדינה שלא משאירה רכבת שהיא רכבת ממלכתית - -

אופיר אקוניס: זה ויכוח אחר.

אופיר אקוניס: אני לא מקדש הפרטות, ואני נגד הפרטת הרכבת.

אופיר אקוניס: הנה, אני אומר כאן למצולם – אני נגד הפרטת חברת הרכבת באופן מוחלט.

אופיר אקוניס: שלא יהיו אי הבנות.

משה אוליאל: אנחנו לא רואים את זה.

משה אוליאל: רואים בדיוק את ההפך.

אופיר אקוניס: אני לא מקדש הפרטות, אבל גם לא מקדש שביתות.

עמיר פרץ: מה שקורה זה דבר פשוט.

עמיר פרץ: כאשר אנחנו מדברים על מדיניות שמנוגדת להפרטות אבל בסוף מוצאים את עצמנו שרוב הפעילויות מתבצעות על ידי גורמים חיצוניים, יוצאת מסקנה שיכול להיות שבכותרת אין הפרטה, אבל בגדול – ההפרטה מתבצעת בפועל, כי חלק גדול מהשירותים העתידיים שעומדים להתפתח כאן ועל זה הוויכוח האמיתי – אני חושב שהנהלת הרכבת היום צריכה להוריד טונים.

עמיר פרץ: חברה', לשלהב זו לא בעיה.

עמיר פרץ: לצייר עובדים שהם חסרי אחריות זה דבר קל.

עמיר פרץ: לחשוף תלושים זה גם דבר קל.

עמיר פרץ: אבל בסוף, האחריות שלכם כהנהלה היא אחריות ראשונה כלפי הנוסעים.

עמיר פרץ: אני בטוח שעובדי הרכבת רוצים מאד לשרת את הנוסעים בישראל.

עמיר פרץ: אין לי ספק בכך.

עמיר פרץ: זה מקור פרנסתם.

עמיר פרץ: אני מקווה מאד שעובדי הרכבת ימצאו את הדרך להסביר לנוסעים שלא היתה שום כוונה לפגוע באף אחד מהם.

עמיר פרץ: שימצאו את הדרך לעשות זאת בצורה אמיצה.

עמיר פרץ: ואני בהחלט חושב שבמקרה הזה היו הגורמים – גם שר התחבורה, גם הגורמים בהסתדרות, צריכים להוציא את המשא ומתן מהאנשים, לקבוע עכשיו שאין שום – עושים צילום מצב, ומזה נכנסים גורמים שנכנסים וקובעים מה תהיה ההתנהלות לטווח ארוך.

עמיר פרץ: וזה נכון, לפעמים אומרים לעובדים – אל תתערבו.

עמיר פרץ: אם עובדים רואים שבתהליך הזה יש, לצערם, כניסה של הרבה מאד עובדים בכירים שלא בדרך מקובלת, שעולים הרבה מאד, בסופו של דבר, לרכבת, גם את זה צריך לקחת בחשבון.

עמיר פרץ: אני חושב שאירוע הרכבת הוא שחייב להיות מבחינתנו אירוע שאנחנו מנתחים אותו, ומבקשים גם מוועדי העובדים לנהוג באיפוק במקום שהם צריכים להתאפק, אבל מבקשים מההנהלות – אל תדחפו את הוועדים לפינה שמביאה אותם, לצערי הרב, לאירועים כאלה שהם אירועים מצערים, ובכל מקרה, החלטת בית הדין היא דבר שחייבים לקיים אותו.

כרמל שאמה-הכהן: אני מקווה שמדבריך לא יובן שיש פינה שדוחקים אותך שהיא מצדיקה הפרה של החלטה שיפוטית.

כרמל שאמה-הכהן: החלטה שיפוטית היא מעל לכל.

עמיר פרץ: אמרתי.

עמיר פרץ: אמרתי זאת.

עמיר פרץ: אבל האחריות היא בסוף גם למי שמביא אותך לקצה, שמישהו אומר – אין לי מה להפסיד.

עמיר פרץ: זו אחריות קודם כל ניהולית.

עמיר פרץ: החכמה בניהול היא לא לדחוף את העסק למקום שנקרא חבל.

עמיר פרץ: זו החכמה.

עמיר פרץ: ועל זה צריך להקפיד.

ישראל אייכלר: אדוני היושב ראש, שמענו את אופיר אקוניס, הוא ביטא טו מאד את הצדק שבדבריו, וגם את עמיר פרץ שביטא את הצדק וגם את יושב ראש ועד עובדים דרום ששמענו דברים צודקים.

ישראל אייכלר: המשפט הכי קשה זה שאנשים צודקים.

ישראל אייכלר: כשמישהו לא צודק, אין לנו בעיה, היושב ראש לא צריך לכנס ישיבה של ועדה מודיעים שהם לא צודקים ושלום.

ישראל אייכלר: הבעיה היא שיש פה שני צדדים צודקים, ויש גם צד שלישי.

ישראל אייכלר: הצד השלישי הוא הנוסע.

ישראל אייכלר: אדוני היושב ראש, הוועדה בחרה בי כיושב ראש הוועדה לתחבורה ציבורית.

ישראל אייכלר: ציינת את התלונות שיש על מה שהיה אתמול.

ישראל אייכלר: רבותיי, אני רוצה לומר לכם, גם להנהלת הרכבת וגם לוועד העובדים: אתם צריכים לדעת שהרכבת לפני כמה שנים היתה בשקיעה נוראה, ואנשים כבר לא התעניינו בכלל, ועברו לכלי תחבורה אחרים.

גילה אדרעי: נכון.

ישראל אייכלר: והרכבת הולכת ומתפתחת בצעדי ענק.

גילה אדרעי: בזכות מי?

גילה אדרעי: בזכות מי?

משה אוליאל: בזכות העובדים.

אופיר אקוניס: הרכבת מתפתחת בזכות החלטת ממשלה.

אופיר אקוניס: חבר'ה, הממשלה קובעת מדיניות.

גילה אדרעי: מי מיישם?

גילה אדרעי: מי מיישם?

קריאות: - - -

ישראל אייכלר: אני שוב בא ואומר: שני הצדדים צודקים.

ישראל אייכלר: גם המדינה השקיעה עשרות מיליארדים וגם העובדים פיתחו את הרכבת.

ישראל אייכלר: לכולם חלק בהצלחה.

ישראל אייכלר: ברגע שאתם משביתים, ואני מקבל את מה שאמר עמיר פרץ, שיש שני צדדים לחבל.

ישראל אייכלר: ברגע שמשביתים את הרכבת פוגעים באזרח שהוא הנוסע, והוא ימאס ברכבת, וזה מוריד את הרכבת ואת העובדים ואת ההנהלה אחורה לכמה שנים.

ישראל אייכלר: ויש בזה אי צדק נוראי כששני הצדדים צודקים והצד השלישי נפגע.

ישראל אייכלר: לכן אני מבקש – יש מדינות בעולם, ויש סדר בעולם, לא משביתים רכבות ברוב מדינות העולם.

ישראל אייכלר: אפילו לא במדינות מזרח אירופה.

ישראל אייכלר: הם כל כך לא יעילים, אבל הרכבות נוסעות 24 שעות.

ישראל אייכלר: תדאגו אתם, ועדי העובדים, תדאגו אתם, משרד התחבורה, שהרכבת תהיה דבר שבשעות שהיא פועלת, שהיא תפעל כמו שעון, כי זה מה שיקדם את הרכבת, כי זה מה שישרת את האזרח, זה מה שיעשה צדק חברתי, זה מה שיעשה את הכל.

ישראל אייכלר: אני מצטרף לחבריי, שאפשר לעשות את זה.

ישראל אייכלר: נראה לי שאנשים נכנסו לסחרור.

ישראל אייכלר: שמענו את זה אתמול גם בבית המשפט, שכבר האמוציות מדברות.

ישראל אייכלר: צריכים לקחת אנשים קרים, אולי רואי חשבון, ואנשי עסקים, שישבו מצד העובדים ומצד ההנהלה ויגיעו להסדר, בתנאי אחד – לא להשבית את הרכבת.

ישראל אייכלר: תודה.

כרמל שאמה-הכהן: מי מדבר מטעם הוועד?

גילה אדרעי: אני.

גילה אדרעי: קודם כל בוקר טוב.

גילה אדרעי: אני יו"ר ארצי של ועד עובדי ישראל.

לאה ורון: התקבל אישור של יושב ראש הכנסת להמשיך את הישיבה עד השעה 11:20.

גילה אדרעי: תודה רבה.

גילה אדרעי: קודם כל, אני מצטערת על הצרידות.

כרמל שאמה-הכהן: זה מובן.

כרמל שאמה-הכהן: זה דבר שאנחנו יכולים להבין.

גילה אדרעי: באנו לפה כואבים כי אנחנו, ועד העובדים, אחרון המוצא שלנו זה לפגוע בציבור הנוסעים.

גילה אדרעי: חיפשנו פתרון, אפילו כמו שנעשה בחו"ל, להעלות את הנוסעים בחינם.

גילה אדרעי: פשוט, בגלל שהקופאיות והדיילים הם לא עובדי רכבת, הם במיקור חוץ, אני לא רשאית לעשות את זה.

גילה אדרעי: אחרת, כל הנוסעים היום היו נוסעים בחינם ברכבת ישראל.

ירון הדרי: זו החלטה של ועד העובדים.

גילה אדרעי: אני מייצגת את ועד העובדים.

גילה אדרעי: אני גם אמרתי את זה - -

קריאות: - - -

כרמל שאמה-הכהן: אל תפריעו לה.

כרמל שאמה-הכהן: היא לא תפריע לכם ואתם, אל תפריעו לה.

גילה אדרעי: אני אמרתי בתחילת דבריי:

גילה אדרעי: אנחנו ועד העובדים הכי הכי שקול שקיים במדינת ישראל, כיום.

גילה אדרעי: אני אסביר.

גילה אדרעי: אנחנו במאבק הזה שנה וחצי.

גילה אדרעי: החלפנו כבר הנהלה שניה בתוך המאבק הזה.

גילה אדרעי: היה מנכ"ל אחר ונכנס מנכ"ל אחר עכשיו.

גילה אדרעי: אנחנו, ועד העובדים, נהיינו כלכלנים ומשפטנים.

גילה אדרעי: הבאנו חישוב שאנחנו ב-30% זולים יותר מהקבלן החיצוני שרוצים לתת לו.

גילה אדרעי: הבאנו את זה שאנחנו בעלי מקצוע ולקבלן הזה אין כרגע עובד אחד שיודע לתחזק רכבת.

גילה אדרעי: הבאנו את זה שהמוסכים והמסילות הם שלנו.

גילה אדרעי: הנהלת הרכבת אטומה.

גילה אדרעי: הסכמנו למתווה של שלוש שנים שיתנו לנו חלקי חילוף ועובדים, ואנחנו בחברה חיצונית מוכנים שתבקר אותנו כל רבעון שאנחנו עומדים ביעדים.

גילה אדרעי: הם היו אטומים.

גילה אדרעי: השבתנו תשתיות, השבתנו מטענים, השבתנו תקשורת – כל מה שלא קשור לנוסעים.

גילה אדרעי: העלינו את הרף למשא ומתן לבכירים ביותר, לעופר עיני ולשר כץ.

גילה אדרעי: המתווה כשל.

גילה אדרעי: אמרו לנו – ברגע שהמתווה כושל מותר לכם להודיע 48 שעות ולהשבית את הרכבת.

גילה אדרעי: באתי אל מנכ"ל הרכבת לפני 48 שעות, דאז, אמרתי לו: כבוד המנכ"ל, אנחנו על שרטון, סיימנו את המתווה.

גילה אדרעי: אני מודיעה לך - כשההסתדרות מאשרת לי להודיע לו - שיש 48 שעות ואנחנו משביתים את הרכבת.

גילה אדרעי: אני מוכנה לעבור בדיקת פוליגרף בזה הרגע, מנכ"ל הרכבת אמר: מתאים לי.

גילה אדרעי: גם אם יועצת התקשורת, שזו לא פעם ראשונה, לכאורה, שהיא לא דוברת אמת, מהנהנת בשלילה – אני כרגע מוכנה לעמוד לבדיקת פוליגרף.

גילה אדרעי: ומה שתמצאו לנכון.

גילה אדרעי: לא אמר לי – גברתי, בואי נשב עוד פעם לדבר.

גילה אדרעי: אל תמהרי.

גילה אדרעי: התאים לו, ואני, גם כדי לחזק את דבריי, רוצה להגיד שהיום בבוקר - - -

לאה ורון: מנכ"ל הרכבת היה אמור להגיע לדיון, הוא גם נרשם לדיון, ומשום מה הוא מצא לנכון לא להגיע.

גילה אדרעי: בסדר, אני לא יודעת על זה, אז אני לא יכולה להגיב.

גילה אדרעי: אני רוצה רק לציין שבזה הרגע, חברי הוועד שלי והעובדים קיבלו מכתבי השעיה מהעבודה כדי להלהיט את האש ברכבת וכדי שאני אעשה עוד מעשה - -.

גילה אדרעי: בזה הרגע כולם מושעים ומחכים למוצא פי.

גילה אדרעי: הם עשו שרשרת אנושית - -

כרמל שאמה-הכהן: כמה אנשים מושעים?

משה אוליאל: 8 אנשים, ביניהם גם אני, יושב ראש ועד דרום.

גילה אדרעי: גם ועד נהגים, גם ועד בעלי מקצוע, גם עובדים שלנו, ביקשנו אתמול, יו"ר איגוד התחבורה מול סמנכ"ל משא"ן, יושב שעה וחצי ואומר לו – תדחה את זה.

גילה אדרעי: תדחה את זה, אחרי שתיגמר הפגישה עם השר ביום חמישי.

גילה אדרעי: אל תעשו אש מיותרת ברכבת.

כרמל שאמה-הכהן: בואי נתקדם.

כרמל שאמה-הכהן: אנחנו נברר את העניין לגבי האמירה של המנכ"ל, כי אם הוא אמר אותה זו אמירה אומללה.

גילה אדרעי: אני מוכנה גם לעמוד לבדיקת פוליגרף על זה, ומה שתחליט.

כרמל שאמה-הכהן: אבל בואי, יש דבר שהוא יותר בטוח, יותר ודאי לבדוק.

כרמל שאמה-הכהן: לא משנה מה היה לפני כן.

כרמל שאמה-הכהן: אנחנו לא נכנסים כרגע לשאלה איפה הצדק נמצא יותר, מבחינת המאבק שלכם, שיכול להיות שהוא צודק.

גילה אדרעי: קודם כל אני שמחה כי היום אני שומעת שכולם מצדיקים אותנו.

כרמל שאמה-הכהן: אבל מרגע שבית משפט אומר לכם להפסיק לשבות מאיפה את לוקחת את הסמכות לתת עדיין הנחיה להמשיך את השביתה?

גילה אדרעי: אם תביא לי אחד שאני התקשרתי ולא אמרתי לו לחזור לעבודה, אני מוכנה להתפטר מהרכבת.

אופיר אקוניס: אז אני שואל אותך שאלה בשם ציבור ענק שפנה אלי, באמת.

אופיר אקוניס: עסקתי בהרבה דברים, אבל פה היו המון פניות, וזועמות.

אופיר אקוניס: איך יכול להיות שבשעה 09:00 יוצא צו ובין 17:00 ל- 18:00 רק התנועה מתחילה לחזור?

אופיר אקוניס: איך?

גילה אדרעי: אני שמחה שאתה שואל את השאלה הזו.

גילה אדרעי: גם אנחנו, מתוך בית המשפט ומתוך האוטובוס שבו הגעתי מחיפה לתל אביב, עשינו טלפונים.

גילה אדרעי: אמרנו – חבר'ה, אנחנו יודעים שלהפעיל רכבת זה לא בשניה.

גילה אדרעי: זה לקרוא לאנשים, לעשות בדיקת קו, לעשות סידורי מוניות, להוריד אותם - -

כרמל שאמה-הכהן: מתי נתנה - -

גילה אדרעי: ב-09:00.

גילה אדרעי: הודענו לעובדים שיש צו של בית משפט וחוזרים לעבודה.

קריאה: ב-08:00.

כרמל שאמה-הכהן: ב-08:00 הוא ניתן?

כרמל שאמה-הכהן: ההחלטה השיפוטית ניתנה ב- 08:00 לחזור לעבודה ב- 09:00.

אופיר אקוניס: ומתי יצאה הרכבת הראשונה?

אופיר אקוניס: אני באמת שואל.

גילה אדרעי: רק רגע.

גילה אדרעי: אני יכולה להראות לכם.

גילה אדרעי: אנחנו פנינו לכל מנהלי המתחמים שאמרו לנו, כמו ביום רביעי הקודם, כשחיברנו את הקטרים.

גילה אדרעי: אמרו לנו – יש הוראה של הנהלת הרכבת לא להוציא את הרכבות כדי ליצור באז תקשורתי נגדכם.

גילה אדרעי: חבר'ה, אין לנו את הכוח לעמוד מול זה.

גילה אדרעי: תעזרו לנו.

גילה אדרעי: תעזרו לנו.

גילה אדרעי: אנחנו מבקשים שתעזרו לנו.

כרמל שאמה-הכהן: גברתי יושבת ראש הוועד, אנחנו עזרנו ונעזור למי שמכבד את החוק.

גילה אדרעי: אני מכבדת חוק מעל לכל.

כרמל שאמה-הכהן: לא נעזור, אני אומר לך, גם אם תהיי הכי צודקת בעולם, כי זה חורג מעבר לשביתה של - -

גילה אדרעי: אני מסכימה אתך.

גילה אדרעי: אנחנו מכבדים את כבוד בית המשפט וכל פסיקה שתינתן.

כרמל שאמה-הכהן: אני רוצה לתת זכות לאנשי הרכבת, גם כי הוטחו כלפיהם האשמות.

כרמל שאמה-הכהן: אמנם המנכ"ל לא נמצא כאן, אבל יש מי שמייצגים אותו, וגם לגבי המשמעות – כמה זמן לוקח להחזיר את הרכבת לפעילות.

גילה אדרעי: רק דקה.

גילה אדרעי: הדוברת אמרה ב- 08:00.

גילה אדרעי: יש לנו SMS שהנהלת הרכבת הודיעה גם, רק ב- 09:00 לחזור לעבודה.

גילה אדרעי: אז חבר'ה, אין לנו בעיה לקבל על הראש על מה שמגיע לנו.

גילה אדרעי: אנחנו בני אדם, לא מלאכים.

גילה אדרעי: אנחנו מנסים לעשות את הדבר הכי טוב.

גילה אדרעי: ועד זה לא מקצוע שאתה לומד באוניברסיטה, עשיתי תואר ראשון, אני יכולה להגיד לך איך לעשות ממ"נים.

גילה אדרעי: אני לומדת ומפיקה לקחים כל פעם.

אופיר אקוניס: למדת באוניברסיטה הפתוחה.

גילה אדרעי: נכון.

אופיר אקוניס: כי גם אני עשיתי כמה מאות ממ"נים.

גילה אדרעי: אני מבקשת שתדעו שביום רביעי שעבר יצאה רכבת ממוסך לוד לראש העין.

גילה אדרעי: אני לא נותנת ויזות, אני לא פותחת סימנורים.

גילה אדרעי: זה הפיקוד שלנו שמפעיל את כל הרכבות.

גילה אדרעי: פתאום אנחנו מקבלים הודעה מהנהג – המנכ"ל אמר לי לחזור, לא לקחת נוסעים.

גילה אדרעי: היינו בשוק.

גילה אדרעי: אמרנו לו – אין מצב, הוא אמר: כן, גילה, תתכונני, הם הולכים לשרוף אותך תקשורתית.

גילה אדרעי: המנכ"ל החזיר רכבת נוסעים למוסך כדי להגיד שאני לא הוצאתי רכבות.

גילה אדרעי: חברה', אני יכולה להתעמת עם הכל.

גילה אדרעי: לא יכולה להתעמת עם הדברים האלה אם לא תעזרו לי.

גילה אדרעי: אני לא יכולה להתעמת אתם.

כרמל שאמה-הכהן: מי מדבר מטעם הרכבת?

כרמל שאמה-הכהן: קודם כל - יש הכחשה של המנכ"ל לגבי האמירה הזו?

כרמל שאמה-הכהן: יש הכחשה ברורה ממנו, מטעמו?

גילה אדרעי: היו לידי עדים.

ירון זפט: אני שומע עכשיו את האמירה הזו.

ירון זפט: אני לא מכיר אותה - - -

גילה אדרעי: הוא שמע גם בבית משפט, אתמול, והמנכ"ל היה ולא אמר שאני משקרת.

כרמל שאמה-הכהן: המנכ"ל שמע אותך אומרת - -

גילה אדרעי: שמע את האמירה, ואני אמרתי על יד כבוד השופטת, ואם אני משקרת אני מוכנה להיענש.

ירון זפט: אני אוכל לבדוק את הנקודה הזו עם המנכ"ל, בהמשך.

ירון זפט: אני יכול להגיד די בוודאות שבין הזמן שהגברת אדרעי דיברה עם המנכ"ל לזמן שפרצה השביתה, לא חלפו 48 שעות, אבל לא זו הנקודה.

גילה אדרעי: חלפו 48 שעות.

ירון זפט: לא זו הנקודה.

ירון זפט: גברת אדרעי מעלה פה טענות וגרסה שנקבע אתמול על ידי בית המשפט בישראל שאלה טענות לא נכונות.

ירון זפט: בית המשפט קבע אתמול שוועד העובדים הפר שלושה צווים שיפוטיים ברציפות, בזה אחר זה.

ירון זפט: צו ראשון ניתן ביום ראשון בערב.

ירון זפט: צו שני ניתן ביום שני בצהריים וצו שלישי ניתן אתמול בבוקר בשעה 08:00 בבוקר, אתמול.

ירון זפט: אני לא צריך להגיד דברים בשם עצמי, אני אסתמך אך ורק על החלטות שיפוטיות שיתקבלו כחוק.

ירון זפט: בית המשפט קובע שהמשיבים 4 עד 6 – שלושת ראשי הוועדים שיושבים פה – הפרו בצורה בוטה ושיטתית שלוש החלטות בית הדין, שלוש החלטות שהיו חד משמעיות בנוסחן.

ירון זפט: בית הדין מוסיף עוד.

ירון זפט: הוא אומר שעולה מהנסיבות שהסתדרות העובדים הכללית החדשה לא מצליחה לכפות את מרותה ולהפעיל את סמכותה הארגונית על חברי הוועד הארצי הפועלים ככל העולה על רוחם תוך התעלמות ברורה מהוראותיו של מר אבי אדרי מטעם ההסתדרות.

ירון זפט: אבי אדרי – יושב ראש האיגוד המקצועי בהסתדרות, שהגיע לדיון בזמן.

גילה אדרעי: איך שאבי אדרי הוציא הודעה הוצאנו הודעה תקשורתית בערוץ 2, מספיק פריים, להגיד לכל העובדים לחזור לעבודה.

כרמל שאמה-הכהן: טוב.

כרמל שאמה-הכהן: בלי הערות ביניים.

ירון זפט: מר אבי אדרי, שאני שמעתי אותו ב- 08:30 ברדיו, בערוץ 2 - -

לאה ורון: גם הוא הוזמן לדיון, הודיע שהוא השתתף ומשום מה מצא לנכון לא להגיע.

אלי יריב: אני מייצג אותו.

אלי יריב: סליחה.

ירון זפט: אני שמעתי את מר אבי אדרי ברדיו אתמול בסביבות 08:30 אכן קורא לכל העובדים לחזור לעבודה.

ירון זפט: בדיון שהתקיים בשעה 11:00 הוא הגיע בזמן לדיון, הודיע מר אדרי בצורה חד משמעית ונחרצת שהוא שוחח עם יושבת ראש הוועד, גב', אדרעי, הינחה אותה מפורשות להחזיר את העובדים לעבודה.

גילה אדרעי: ככה עשיתי.

ירון זפט: הוא עוד אמר שהעובדים קיבלו הנחיה מפורשת לחזור, גם ברדיו, כמו שאמרתי, וגם - - -

גילה אדרעי: גם אנחנו הנחינו.

ירון זפט: והציג מכתב שהוא הפנה לגב' אדרעי והורה לחזור לעבודה.

ירון זפט: למרות זאת בית המשפט קובע חד משמעית שוועד העובדים באופן - - -

גילה אדרעי: כי אתם גרמתם לא להוציא רכבות.

כרמל שאמה-הכהן: אני קורא אותך לסדר, פעם ראשונה.

ירון זפט: באופן מודע, נוכח הפרה מתמשכת, וכו' - - -

ישראל אייכלר: אדוני היושב ראש, זו השאלה המרכזית: האם יכול להיות שההנהלה השביתה את הרכבת.

קריאות: כן, כן.

משה אוליאל: בהחלט כן.

גילה אדרעי: כן.

גילה אדרעי: חד משמעית.

ירון זפט: קובע בית הדין, לא אני – "המשיבים, שלושת ראשי הוועדים, נהגו בהפקרות כאשר הפרו בבוטות החלטות של בית הדין, וכו'.

ירון זפט: הם גרמו להתרופפות מוחלטת של יחסי העבודה בין הצדדים ולירידה של הרכבת מן הפסים".

כרמל שאמה-הכהן: את זה השופטת כותבת?

ירון זפט: כן.

ירון זפט: ציטוט מהחלטת בית הדין מאתמול.

ירון זפט: "ההפך..." הוא אומר – "...

ירון זפט: חרף התנהלותם הנפסדת של המשיבים 4 עד 6 גילתה המבקשת- הרכבת, דעתה, כי יש לשמור על האיזון שבין הצורך להבטיח את המשך פעילותה התקינה של הרכבת ומאידך לשמור על ערוצי השיח והתקשורת בין הצדדים פתוחים".

גילה אדרעי: - - -

כרמל שאמה-הכהן: לא להפריע, אני ביקשתי.

ירון זפט: הרכבת לא השביתה אתמול את הרכבת, ודאי שלא.

ירון זפט: הנהלת הרכבת.

ירון זפט: ועד עובדי הרכבת מנע אתמול מעובדים שהגיעו לעבודה, מנע מהם לעבוד.

ירון זפט: עובדים אוימו, עובדים היו חשופים לאלימות פיזית - - -

קריאות: לא נכון.

כרמל שאמה-הכהן: אני אתן לכם זכות תגובה.

ירון זפט: הטענה שגברת אדרעי העלתה קודם על קטר, על רכבת שהוחזרה חזרה – הרכבת הזו הוצאה תוך ביזיון של החלטת בית הדין שקבע - - -

גילה אדרעי: איזה ביזיון?

משה אוליאל: להוציא רכבת זה ביזיון?

גילה אדרעי: להוציא רכבת זה ביזיון?

ירון זפט: ביזיון של החלטת בית הדין שקבע שהעובדים מחויבים להפעיל את הרכבות - -

קריאה: - -

כרמל שאמה-הכהן: פעם ראשונה, אדוני – אני קורא אותך לסדר.

ירון זפט: באמצעות הקטרים החדשים – יורו 4000 - - -

קריאה: לא בטיחותיים.

ירון זפט: - - -שהרכבת רכשה ב- 3.4 מיליון יורו האחד.

גילה אדרעי: בלי פתחי מילוט.

ירון זפט: בית הדין נותר בהחלטתו גם אחרי שהוא שמע את ההחלטות שהצהירו בדיון חברי הוועד.

ירון זפט: אני רוצה רק לומר: אין הפרטה של הרכבת .

משה אוליאל: יש, יש, יש.

כרמל שאמה-הכהן: נציג משרד התחבורה, בבקשה.

כרמל שאמה-הכהן: איפה משרד התחבורה, בתמונה?

גילה אדרעי: איפה.

יהודה אלבז: משרד התחבורה בתמונה כל הזמן.

יהודה אלבז: מאד מאד מצער שהוועד פה החליט להשבית את הרכבת למרות הבקשה המפורשת של שר התחבורה לקיים דיון מחר, עם יושב ראש ההסתדרות, על מנת למנוע את שבירת הכלים ואת המצב שבו הצדדים יפסיקו להתדיין ולהגיע להסכמה - -

לאה ורון: הישיבה נועדה למחר, יום חמישי.

אופיר אקוניס: זו שאלה מצוינת – האם הישיבה נקבעה לפני ההשבתה?

קריאה: כן, ודאי.

גילה אדרעי: לא, לא.

גילה אדרעי: אמרו לנו שמנסים - - אני גם אתמול הרמתי בערב טלפון לישראל כץ, אפשר לקחת את הפלאפון שלי, ולבדוק אותו, ואמרתי לו שהנהלת הרכבת מנסה לעשות אש בקרב ועדי העובדים.

כרמל שאמה-הכהן: ומה הוא ענה לך?

גילה אדרעי: ניתק לי.

כרמל שאמה-הכהן: ניתק לך?

גילה אדרעי: ניתק לי.

קריאה: פשוט, כרגיל – לא נכון.

גילה אדרעי: אתה יכולה להביא את הפלאפון?

אופיר אקוניס: אני מדבר מדי פעם עם שר התחבורה, בטלפון, הוא לא נוהג - -

קריאה: לך הוא נוהג לענות.

קריאה: לנו – לא.

אופיר אקוניס: הוא לא נוהג לנתק טלפונים.

גילה אדרעי: אנחנו פחות מקורבים.

גילה אדרעי: אני דקה אחת רוצה להגיד משהו על הקטרים שרכשו.

כרמל שאמה-הכהן: רגע, אבל נציג משרד התחבורה - - -

גילה אדרעי: יהודה, סליחה.

גילה אדרעי: אנחנו מכבדים אותך, סליחה, חשבתי שסיימת.

כרמל שאמה-הכהן: אולי זה הזמן לבקש סליחה על מה שקרה אתמול?

כרמל שאמה-הכהן: על השבתה אחרי פסק הדין?

גילה אדרעי: לא השבתנו אחרי, אז על מה אני אבקש סליחה?

גילה אדרעי: אין לי בעיה, ביקשתי אלף פעם סליחות.

כרמל שאמה-הכהן: אז איך השופטת נתנה את פסק הדין שהיא נתנה?

גילה אדרעי: כי הם שיקרו.

גילה אדרעי: אני רוצה להגיד לך: במתחם חיפה צלצלו למנהל המוסך, אמרו לו, ועד הנהגים: למה אתה לא מוציא את הרכבת?

גילה אדרעי: הוא אמר: אני הורדתי אותם רק שידפיסו כרטיס, קיבלתי הוראה לא להוציא.

כרמל שאמה-הכהן: ממי הוא קיבל הוראה?

גילה אדרעי: ממי מקבלים הוראה?

אופיר אקוניס: נגיד שיש ויכוח על קטר מסוים.

אופיר אקוניס: יש מאות קטרים אחרים שהם כבר - - למה הם לא נסעו?

גילה אדרעי: זה מה שעשינו.

גילה אדרעי: שמנו קטר אחר והמנכ"ל רצה להראות שאנחנו ברברים.

כרמל שאמה-הכהן: גילה.

כרמל שאמה-הכהן: קריאה לסדר פעם שניה.

כרמל שאמה-הכהן: פעם שלישית זה בחוץ.

יהודה אלבז: אני חושב שחבל שמנסים לחפש תירוצים כאלה ואחרים כדי למצוא הצדקות לשביתה.

יהודה אלבז: בנושא המהותי, התקיים משא ומתן ארוך, וניסינו להביא את ועד העובדים למשא ומתן מהותי על עתיד הפעולות של הרכבת ועל היכולת לעשות outsourcing חלקי בתחזוקת הקרונות שזה, לדעתי, הדבר שיאפשר את הצמיחה האמיתית של הרכבת.

יהודה אלבז: ועד העובדים בסופו של דבר החליט להפסיק את המשא ומתן בינינו - - -

גילה אדרעי: - - -

משה אוליאל: יהודה, לא מתאים.

קריאה: לא יפה, לא יפה להשמיץ.

קריאה: לא יפה.

קריאה: תוציא את המתווה.

קריאה: תוציא את הפרוטוקולים.

כרמל שאמה-הכהן: האם אתה יכול למסור לוועדה את התאריכים שבהם ישבתם עם נציגי ועד הרכבת?

יהודה אלבז: בוודאי, בוודאי, בוודאי.

יהודה אלבז: עד סוף השבוע שעבר.

גילה אדרעי: יהודה, מה היה המתווה?

גילה אדרעי: 4 פגישות.

גילה אדרעי: לא הופענו ל- 4 פגישות, יהודה?

קריאה: ואחר כך יוחלט על המשך.

קריאות: - - -

אופיר אקוניס: אבל הפגישה הבאה נועדה למחר.

גילה אדרעי: לא, לא.

קריאות: לא, זה לא נועד.

כרמל שאמה-הכהן: אבל למה אתם עונים במקהלה?

משה אוליאל: כי אתם לא נותנים לנו לדבר.

כרמל שאמה-הכהן: אתם דיברתם עד עכשיו.

גילה אדרעי: אבי ניסנקרון, יו"ר האיגוד, התווה את המתווה.

גילה אדרעי: 4 פגישות.

גילה אדרעי: בסיום הפגישה הרביעית הוא הודיע על פיצוץ.

כרמל שאמה-הכהן: גברתי, יושבת ראש הוועד, אני מבקש ממך, בכל לשון של בקשה.

כרמל שאמה-הכהן: קראתי לך פעמיים לסדר.

כרמל שאמה-הכהן: אני לא רוצה להוציא אותך.

כרמל שאמה-הכהן: נא לשמור על - - הבטחתי לך זכות תגובה.

כרמל שאמה-הכהן: נא לסכם, מר אלבז.

יהודה אלבז: אז אני מסכם.

יהודה אלבז: בסוף השבוע שעבר ועד העובדים עם ההסתדרות החליטו שאין טעם בהמשך משא ומתן, ושהם צריכים ללכת לצעדים ארגוניים.

יהודה אלבז: כך הם הודיעו לנו.

יהודה אלבז: כך הם הודיעו לנו בסוף המשא ומתן, בסוף הפגישה הרביעית.

יהודה אלבז: למרות זאת, השר ביקש לקבוע פגישה ואכן קבע פגישה ביום חמישי עם יושב ראש ההסתדרות על מנת לנסות למנוע את הצעדים הארגוניים ולהמשיך במשא ומתן על מנת כן להגיע להסכמה, כי נראה לנו שאפשר להגיע להסכמה.

כרמל שאמה-הכהן: תודה.

כרמל שאמה-הכהן: נציג ההסתדרות - -

ישראל אייכלר: אתה לא רוצה שמר אלבז יגיד לנו האם משרד התחבורה יבדוק מי השבית את הרכבת – ההנהלה או העובדים?

קריאות: - - -

קריאה: לא, מר אלבז יענה.

קריאה: לא אתה, לא אתה.

אופיר אקוניס: לא.

אופיר אקוניס: בית הדין לעבודה הוא מעל כולם.

אופיר אקוניס: בית דין, באופן כללי, הוא מעל כולם.

גילה אדרעי: אנחנו מכבדים אותו.

קריאה: בית דין לא חוקר.

אופיר אקוניס: אבל בסוף - - -

כרמל שאמה-הכהן: אל תפריעו לי לנהל את הדיון.

כרמל שאמה-הכהן: מר יריב, האם ההסתדרות מגבה את השביתה, שהמשיכה מהשעה 09:00 אתמול?

אלי יריב: ההסתדרות בעד קיום החוק.

אלי יריב: אנחנו בעד קיום פסק דין של בית המשפט.

אלי יריב: ההסתדרות עשתה את כל המאמצים יחד עם ועד העובדים להחזיר את העובדים בזמן לעבודה.

אלי יריב: קרה מה שקרה אתמול – זה לא הוויכוח.

אלי יריב: קרה פנצ'ר.

גילה אדרעי: לא היה פנצ'ר.

קריאות: - - -

כרמל שאמה-הכהן: חברים, נא לא להפריע.

כרמל שאמה-הכהן: תקשיב, אתה יכול להגיד שאתה לא רוצה לענות, אתה יכול להגיד כך או אחרת, מה שאתה חושב.

כרמל שאמה-הכהן: אל תגיד דברים דו משמעיים.

כרמל שאמה-הכהן: היתה שביתה אתמול מהשעה 09:00 והלאה אחרי פסק הדין.

כרמל שאמה-הכהן: מה זה אומר מבחינתכם?

כרמל שאמה-הכהן: אתם מגבים?

כרמל שאמה-הכהן: אתם מתנערים?

כרמל שאמה-הכהן: חשובה לנו האמירה הציבורית שלכם.

אלי יריב: ההסתדרות בעד קיום פסקי הדין של בית המשפט.

אלי יריב: אנחנו בעד קיום החוק.

אלי יריב: אנחנו לא מעל לחוק, ולראיה, בשביתה הגדולה שהיתה, בלשכת השופטת, אמר עופר עיני לנשיאה, נילי ארד: את רוצה להפסיק את השביתה?

אלי יריב: - תני צו, אני אפסיק אותה.

אלי יריב: באמצע המשא ומתן.

אלי יריב: זה היה.

אלי יריב: לכן אני אומר: אנחנו בעד קיום החוק.

אלי יריב: אבל צריך לזכור דבר אחד: המשא ומתן ברכבת – שנה וחצי.

אלי יריב: הנושא זה הנושא, אדוני היושב ראש, הנושא שאתה התחברת אליו, נושא העסקה לא ישירה, ולא משנה השמות.

אלי יריב: אנחנו פה זורעים את הזרעים לשביתה הגדולה הבאה.

אלי יריב: לתעסוקה הלא ישירה הבאה.

אופיר אקוניס: אתם הסכמתם לא לשבות.

אופיר אקוניס: בעניין הזה שנפתר ביום ראשון בבוקר - -

גילה אדרעי: לא, זה לא קשור למשק רק.

אלי יריב: זה נושא שהתחיל קודם.

אלי יריב: אדוני היושב ראש, העלתה פה יושבת ראש הוועד את הנושא שהשעו עובדים.

אלי יריב: גם בזה עכשיו ההסתדרות מתעסקת.

אלי יריב: אני קורא לך, כיושב ראש הוועדה, לקרוא להנהלת הרכבת להחזיר את העובדים המושעים בחזרה לעבודה, להרגיע את הרוחות ברכבת.

אלי יריב: מחר יש פגישה עם השר כץ ועם יושב ראש ההסתדרות.

אלי יריב: היום יש פגישה של כל הוועדים עם יושב ראש ההסתדרות, צריכים להחזיר רגיעה ומתינות ולא לחמם את הרכבת.

אלי יריב: אני חושב שאדוני היושב ראש, בישיבה הזו, בנוכחות שלך, בעצם הקיום שלה אתם יכולים לעשות את זה.

אלי יריב: ואני חוזר עוד פעם, בשם ההסתדרות: אנחנו בעד קיום החוק.

אלי יריב: אנחנו בעד קיום הסכמים.

אלי יריב: אף אחד לא מעל לחוק.

אלי יריב: כולל הסתדרות, כולל הוועדים, וכך נמשיך לפעול.

כרמל שאמה-הכהן: אני חייב לומר לך שתמיד דלתנו היתה פתוחה בפני ועד העובדים של רכבת ישראל.

כרמל שאמה-הכהן: הם יכולים להעיד על כך.

גילה אדרעי: נכון.

כרמל שאמה-הכהן: ובאופן טבעי כל אדם מזדהה עם עובדים לפני שהוא מזדהה עם הנהלה.

כרמל שאמה-הכהן: בטח אני, מאיפה שבאתי ואיפה שגדלתי, בדרך כלל מזדהה קודם כל עם עובדים, לפני שמזדהה עם הנהלה.

כרמל שאמה-הכהן: אבל אני לא יכול כמחוקק, כיושב ראש ועדה, לסבול ולו לשניה שמישהו מפר החלטה של שופט במדינת ישראל.

גילה אדרעי: אנחנו לא מפרים.

כרמל שאמה-הכהן: ערערתם על ההחלטה שלה?

גילה אדרעי: אנחנו מערערים לעליון.

כרמל שאמה-הכהן: אתם מערערים על הפסיקה, גם על השביתה - -

גילה אדרעי: כן, גם על השביתה הלא חוקית, שהם התלוננו - - -

קריאות: - - -

קריאות: גם בפסיקה שלה שזה פוליטי ערערנו וניצחנו.

כרמל שאמה-הכהן: רגע, שניה, שניה.

כרמל שאמה-הכהן: אני רוצה ממך אמירה אחת ברורה: אם בית המשפט לא יקבל את הערעור שלכם, אתם תביעו התנצלות וחרטה?

גילה אדרעי: חד וחלק.

כרמל שאמה-הכהן: אלה כללי משחק שמקובלים.

כרמל שאמה-הכהן: אם מישהו מכבד ופועל בכללים המקובלים, אני אתו.

כרמל שאמה-הכהן: וזה מקובל.

כרמל שאמה-הכהן: לא ידעתי על הערעור שלכם.

כרמל שאמה-הכהן: אם מקובל עליכם שאם בית המשפט יאמץ את הפסיקה הקודמת של הערכאה הקודמת, אתם תביעו חרטה והתנצלות על מה שאירע - - -

גילה אדרעי: חד וחלק.

גילה אדרעי: חד וחלק.

כרמל שאמה-הכהן: כבר מפה אפשר להמשיך - - -

אלי יריב: כחלק מכללי המשחק, אדוני היושב ראש - - -

כרמל שאמה-הכהן: מתי יהיה הדיון הזה, דרך אגב?

כרמל שאמה-הכהן: אה, עוד לא הגשתם את זה?

גילה אדרעי: עכשיו עורכת הדין שלנו מגישה את זה.

אלי יריב: אבל אדוני, כחלק מכללי המשחק שאתה נוקב בהם, תבקש מהנהלת הרכבת שתחזיר את העובדים המושעים.

ירון הדרי: ומה ההסתדרות עושה בקשר לזה שלא נשמעו להוראותיה, שלא סרו למרותה?

גילה אדרעי: זה בערעור.

גילה אדרעי: זה בערעור.

קריאות: - - -

משה אוליאל: עם כל הכבוד, ההנהלה היא לא רשות שיפוטית והיא לא זו שתפרש את מה שבית המשפט אומר.

משה אוליאל: עכשיו אני רוצה להגיד פה אמירה ברורה: תראו, אתם כל הזמן מפעילים אצבע מאשימה שאנחנו לא מכבדים צווים וכו'.

משה אוליאל: אתם צריכים להבין דבר פשוט – אנחנו שנה וחצי מנהלים דיון, משא ומתן.

משה אוליאל: כל השטח בוער.

משה אוליאל: לא צריך להאריך במילים שכאשר דוחקים מישהו לפינה עם אקדח צמוד לרקה, אז גם אם הוא יהיה האדם הכי מתון והכי שקול, לפעמים הדברים יוצאים מכלל שליטה.

משה אוליאל: אנחנו ועד מתון, ואנחנו רוצים להמשיך ככה אבל תבינו ששנה וחצי אנחנו טוחנים אתם מים, ולא מתקדמים לשום מקום.

משה אוליאל: לפני חצי שנה קיימנו דיון בנושא בטיחות שכל המדינה רעשה וגעשה, והעובדים שילמו מחיר כבד וויתרו על הרבה דברים כדי לתת בטיחות, בלי לבקש שום תוספת שכר.

משה אוליאל: ועל זה לא יוצא הד תקשורתי וכלום.

משה אוליאל: וכשאנחנו באים להילחם על זכויות העובדים שלנו, ועל העתיד שלנו ושל ילדינו, פתאום כל יפי הנפש יוצאים וצועקים כאשר הם עושים יום יום הפרות בוטות בנושא בטיחות, והם בעצמם נשכבו על הגדר כדי לשים - - -ואני אתן לך דוגמה.

משה אוליאל: הם מקצרים הדרכות ב-50% מהזמן.

משה אוליאל: הם קונים קטרים בלי פתחי מילוט, כאשר בכל המדינות באירופה - - -

גילה אדרעי: אותו קטר.

גילה אדרעי: אותו קטר.

קריאה: פשוט לא נכון.

משה אוליאל: - - - יש את הקטרים האלה עם חלונות מילוט.

משה אוליאל: ופה הם הביאו אותם בלי חלונות מילוט.

אופיר אקוניס: איך יכול להיות?

אופיר אקוניס: זה הקטר - -

קריאות: - - -

משה אוליאל: אז אי אפשר תמיד לבוא ולהפנות אצבע מאשימה - - -

גילה אדרעי: חבר הכנסת אופיר, אני אתן לך את החוברת.

משה אוליאל: וגם הם הגדילו לעשות, אחרי שכבר השופטת באה והוציאה את הצווים, ונתנה את הענישה, באה ההנהלה ומוציאה צווים על צעדים ארגוניים לגיטימיים שעשינו, ואני אגיד לך מה עשינו.

משה אוליאל: עשינו טבעת אנושית למנכ"ל שעובדים באו והביעו מחאתם בזמן סכסוך העבודה, הביעו מחאה ולא נתנו לו להתקדם לשטח המפעל.

משה אוליאל: אף אחד לא הרים יד, אף אחד לא פגע בו.

משה אוליאל: באה ההנהלה ומנסה לעשות ציד מכשפות.

משה אוליאל: הם חושבים שעל ידי זה שהם ישעו ראשי ועד, סליחה, אני רוצה שאתה תבין - אם משעים ראשי ועד ועובדים שאנחנו אמונים להגן עליהם, אז אתם צריכים להבין, עם כל הכבוד, שאף אחד לא יבוא אחר כך בטענות מה קורה בשטח.

משה אוליאל: אם ראשי ועד מושעים, יש אנדרלמוסיה.

משה אוליאל: כנראה שזה המצב שאליו רוצים להוביל.

משה אוליאל: אז אנחנו מאד מקווים שפה השכל יפעל ותפעילו אתם קצת את הסמכות שלכם כדי להוריד אותם מהעץ.

משה אוליאל: תודה רבה.

גילה אדרעי: אני רוצה להתייחס לשלוש נקודות שעלו.

גילה אדרעי: הקטר – הוצאנו את החוברת, איך שהוא נמצא בספרד, שם יש להם פתח מילוט.

גילה אדרעי: כשאני העליתי את הבעיה בפני המנכ"ל הוא אפילו לא ידע מה הוא רכש.

גילה אדרעי: הוא אמר: באמת?

גילה אדרעי: אני אלך לבדוק.

גילה אדרעי: עד היום הוא עוד לא בדק.

גילה אדרעי: דבר שני, אני רוצה לענות לחבר הכנסת אופיר אקוניס.

גילה אדרעי: הוא אמר: אז אם לא הקטר הזה, קטר אחר.

גילה אדרעי: וזה מה שהיה.

גילה אדרעי: יצא עם קטר אחר.

גילה אדרעי: המנכ"ל רצה להראות שאנחנו משביתים והורה להחזיר - -

קריאות: - -

גילה אדרעי: אני רוצה לדעת: אם יצאה רכבת בדוקה עם ויזה, עם קטר אחר והמנכ"ל החזיר, האם המנכ"ל ייענש?

כרמל שאמה-הכהן: עזבי את מה שקרה עד היום.

כרמל שאמה-הכהן: אנחנו מחכים, אם אתם היום מגישים ערעור – אותי מעניין מה תהיה הפסיקה של בית הדין העליון.

כרמל שאמה-הכהן: אבל עכשיו: מה צפוי לאזרחי ישראל בשבועיים הקרובים, מבחינתנו?

משה אוליאל: תלוי בהם, תלוי בהנהלה.

גילה אדרעי: ביום חמישי יש דיון.

גילה אדרעי: קודם כל אני חייבת לפתור את הבעיה של המושעים, כי אחרת אני לא יכולה לבוא למשא ומתן.

כרמל שאמה-הכהן: אני שואל אם ביום חמישי – ואני מאחל לכם שתגיעו להסכמות, היה ולא תגיעו להסכמות – מה צפוי לנוסעי הרכבת?

גילה אדרעי: אז עופר עיני והשר כץ יתוו מתווה.

גילה אדרעי: גם באנו לשופטת ואמרנו: תגידי איך אתה רוצה שביתה.

גילה אדרעי: את רוצה רק קו ראשון עומד?

גילה אדרעי: את רוצה שעתיים כל יום?

גילה אדרעי: את רוצה יום כן –יום לא?

גילה אדרעי: אבל תני לנו זכות לגיטימית.

גילה אדרעי: השבתנו 4 ימים עבור עובדי הקבלן, לא קיבלתי טלפון אחד לחזור.

גילה אדרעי: אחד.

גילה אדרעי: אני משביתה חצי שעה בשבילי, בשביל הפרנסה שלי וכולם יוצאים נגדנו, למה?

גילה אדרעי: למה אין את אותה אמפתיה?

גילה אדרעי: כשהעמדנו 4 ימים עבור עובדי קבלן, חצי שעה עבור הפרנסה שלנו?

גילה אדרעי: למה אין את האמפתיה הזו?

גילה אדרעי: למה כל הבוז הזה נגדנו?

גילה אדרעי: אני רוצה לדעת אם מנכ"ל הרכבת ייענש על זה שהוא לא הוציא קרונות וקטרים.

גילה אדרעי: אני רוצה לדעת אם גם הוא יבוא לסדר או שזה רק אנחנו נושאים בעול.

גילה אדרעי: האם גם אלה עם המשכורות הגבוהות שאתם נותנים להם, בונוסים והכל – האם גם הם יעמדו פעם אחת לדין?

כרמל שאמה-הכהן: אנחנו לא נותנים בונוסים לאף אחד.

גילה אדרעי: מאשרים להם, רשות החברות.

משה אוליאל: אתם מאשרים להם.

כרמל שאמה-הכהן: רשות החברות זה לא הכנסת.

כרמל שאמה-הכהן: אל תערבבו דברים.

אופיר אקוניס: מה השכר הממוצע ברכבת ישראל?

קריאה: יש לי פה תלוש.

אופיר אקוניס: לא, אל תחשפו - -

קריאות: לא, אנחנו נחשוף, נחשוף.

גילה אדרעי: יש לנו 600 עובדי דור ב' - -

אופיר אקוניס: חברים, מה השכר הממוצע, באמת?

קריאה: תראה, תראה למצלמות.

כרמל שאמה-הכהן: חברים, תלושים זה דבר של פרטיות.

כרמל שאמה-הכהן: אני - -

קריאה: לא, אנחנו מוכנים, מוכנים.

גילה אדרעי: זה שלו, זה שלו.

קריאה: אנחנו מוכנים לחשוף, זה שלו.

קריאה: מספיק עם המניפולציות.

קריאות: - - -

תומר כהן: בבקשה.

תומר כהן: תסתכל מה הערך לשעה.

תומר כהן: 17:29.

תומר כהן: זה של עוד נהג, קצת יותר ותיק ממנו – 21 שקל.

תומר כהן: תתביישו לכם.

גילה אדרעי: הם יראו לכם ממוצע עם השכר שלהם.

גילה אדרעי: הם מרוויחים 35 אלף לחודש.

קריאות: - - -

גילה אדרעי: הם - - -

כרמל שאמה-הכהן: חברים, פה זה לא הרכבת.

כרמל שאמה-הכהן: אל תרדו מהפסים.

כרמל שאמה-הכהן: השכר שהוא הציג פה, הבחור, לא שכר - - שכר ממוצע.

קריאה: סליחה, זה נהג קטר.

קריאה: נהג קטר.

קריאה: הוא לוקח אלף איש עליו.

קריאה: אתה מבין?

כרמל שאמה-הכהן: לי לא היו טענות לגבי השכר של עובדי הרכבת.

כרמל שאמה-הכהן: בחרתם בחרתם להציג תלושים - -

גילה אדרעי: אופיר שאל, אופיר שאל.

קריאות: - - -

כרמל שאמה-הכהן: יש פה שכר ברוטו של - - -

גילה אדרעי: אבל לא רבנו על השכר ולא באנו בדרישות.

כרמל שאמה-הכהן: אני הצעתי שלא תציגו את זה, בכלל.

קריאות: - -

כרמל שאמה-הכהן: הצגתם פה תלוש משכורת של 10,000 שקל, שזה מעל לשכר הממוצע במשק.

גילה אדרעי: תסתכל כמה שעות עבודה, בבקשה.

כרמל שאמה-הכהן: אני לא אכנס לפרטים.

גילה אדרעי: אבל זה חשוב.

קריאה: צריך לראות כמה שעות וכמה משמרות יש.

כרמל שאמה-הכהן: חברים.

כרמל שאמה-הכהן: אין לנו בעיה שעובדי הרכבת יתפרנסו וירוויחו יפה.

כרמל שאמה-הכהן: אין לנו בעיה.

גילה אדרעי: זה גם לא ה- issue כרגע.

כרמל שאמה-הכהן: עינינו לא צרה, לא בעובדים ולא במנהלים.

כרמל שאמה-הכהן: כל אחד שיעשה את העבודה ויתפרנס.

כרמל שאמה-הכהן: באנו לכאן בשביל שני דברים.

כרמל שאמה-הכהן: אחד זה זעקת הציבור.

כרמל שאמה-הכהן: היתה זעקה, אם לא שמתם לב.

כרמל שאמה-הכהן: אם לא שמעתם את הציבור, תראו את העיתונות של - -

משה אוליאל: אנחנו זועקים כבר שנתיים.

משה אוליאל: מי שומע אותנו?

משה אוליאל: איפה הזעקה שלנו?

כרמל שאמה-הכהן: מה זה עושה לכם טוב?

כרמל שאמה-הכהן: "העובדים ירדו מהפסים".

משה אוליאל: הם קונים את התקשורת.

משה אוליאל: הם מוציאים מיליונים על תקשורת, ההנהלה.

משה אוליאל: מה לעשות?

כרמל שאמה-הכהן: התקשורת – ברגע שכולם באותו קו, אז תעשו אולי בדק בית.

משה אוליאל: תראה את הטוקבקים.

משה אוליאל: אחרי דקה שיוצאת כתבה – 100 טוקבקים שהם מוציאים.

משה אוליאל: מאיפה הם באים, כולם?

כרמל שאמה-הכהן: אנחנו נמתין לראות מה תהיה פסיקתו הסופית של בית המשפט.

כרמל שאמה-הכהן: מצער לשמוע שעדיין יש סכנה של שביתה.

כרמל שאמה-הכהן: אבל שהשביתה תהיה חוקית.

גילה אדרעי: גם זו היתה חוקית.

משה אוליאל: הם צריכים להבין שהם גם לא יכולים לעשות צעדים ארגוניים, הם צריכים להבין - - חד צדדיים, והעסק ימשיך - -

כרמל שאמה-הכהן: אם בית הדין העליון יקבע שהכל היה כדין אנחנו מושכים את טענותינו.

כרמל שאמה-הכהן: היה ולא, דבר מיידי שתצטרכו לעשות – להתנצל בפני הציבור ובפני בית המשפט.

גילה אדרעי: אנחנו נתנצל, חד משמעית.

כרמל שאמה-הכהן: לגבי שאר הדברים – שר התחבורה נפגש אתכם מחר, ועם ההסתדרות.

גילה אדרעי: מה עם העובדים שהיום?

גילה אדרעי: היום אנחנו צריכים תשובה.

גילה אדרעי: ואני יכולה להראות לך פלאפון – כמה אהדה יש בציבור על המאבק שלנו.

גילה אדרעי: אנשים שאני לא מכירה.

כרמל שאמה-הכהן: אנחנו לגבי הנושא של השעיית העובדים – אני מתחייב לבדוק את הנושא ולעמוד אתכם בקשר במהלך היום.

כרמל שאמה-הכהן: זה לא חלק מה - -

גילה אדרעי: תודה רבה.

יהושע שי טל: אני יושב ראש ועד צפון, אחד הנתבעים.

יהושע שי טל: ביום ראשון בערב, עד השעה 22:30 בלילה עמדתי במוסך הדיזלים ודאגתי שיחליפו, ואני חייב לציין שברכבת ישראל יש סך הכל 4 קטרים של יורו 4000 שאחד מתוכם מושבת לטובת בית הספר, שלומדים עליו.

יהושע שי טל: סך הכל – 3 קטרים בתפעול, שזה דבר יחסי מאד נמוך, שלא צריך לפגוע בהסעת הנוסעים.

יהושע שי טל: אני, אישית, עמדתי שם, דאגתי, עוד לפני שיצא צו של בית משפט.

יהושע שי טל: אני החלפתי קטר בקטר, מודה ומתוודה – לא היה צו של בית משפט.

יהושע שי טל: יכולים גם מההנהלה להגיד.

יהושע שי טל: ביום ראשון בלילה, בשעה 22:00 לא היה צו של בית משפט.

ירון זפט: היה.

גילה אדרעי: לא היה.

גילה אדרעי: אם תתנו לי, אני לא הפרעתי.

גילה אדרעי: עם כל הכבוד, אני ישבתי בשקט, תנו לי דקה.

גילה אדרעי: אני החלפתי אותו באופן אישי, בבוקר קמתי והודיעו לי להגיע לבית המשפט.

גילה אדרעי: הגעתי לבית המשפט וגם בפני השופט הודעתי שאני החלפתי.

גילה אדרעי: אבל עם כל זה עמדו במוסך חיפה, עמדו בלוד – מערכים מוכנים עם 9 קרונות להסיע נוסעים.

גילה אדרעי: אנחנו, הוועד, לא העמדנו את הרכבת.

גילה אדרעי: כמו שאופיר שאל – יש קטרים אחרים.

גילה אדרעי: אבל האגו והמלחמה הפנימית שהנהלת הרכבת משרישה רעל ומחזירה את רכבת ישראל 30 שנה אחורה, וזה לא בגללנו אלא בגלל המתווה שלהם, זה לא באשמתנו.

גילה אדרעי: היו מערכים להסיע נוסעים.

גילה אדרעי: מי שהשבית את הקווים זה נטו הנהלת רכבת ישראל.

סלעית קולר: צריכה להיות חקירה על העניין הזה כי הם טוענים טענות כאלה - - אני, הצרכן, רוצה גוף מוסמך שיגיד לי - -

גילה אדרעי: בדיוק.

גילה אדרעי: את צודקת.

קריאה: - - -

קריאה: בית המשפט במדינת ישראל.

כרמל שאמה-הכהן: גברתי מוזמנת להגיש תלונה.

כרמל שאמה-הכהן: אנחנו לא חוקרים.

קריאות: - - -

סלעית קולר: הצרכן רוצה לנסוע ברכבת.

סלעית קולר: אנחנו רוצים.

גילה אדרעי: את צודקת.

גילה אדרעי: את צודקת במאה אחוז.

כרמל שאמה-הכהן: אוקיי, היא רוצה – היא תגיש תלונה לחקירה.

סלעית קולר: אני לא יודעת להגיד אם נכון או לא נכון.

סלעית קולר: שמישהו יבדוק את זה.

גילה אדרעי: יצא יו"ר הדירקטוריון, שהוא עוד לא מינוי בפועל, כי שר התחבורה ושר האוצר לא חתם לו.

גילה אדרעי: שנה וחצי בתפקיד בלי מינוי, עד שגב' שפניץ פרשה, היא רק חתמה מרוב פחד.

גילה אדרעי: הוא יצא אתמול ברדיו, השמיץ אותנו, קרא לנו ברברים, קרא לנו בכל מיני שמות.

גילה אדרעי: אנחנו מבקשים התנצלות.

כרמל שאמה-הכהן: לא פה, לא פה.

גילה אדרעי: ההנהלה שתדאג להוציא התנצלות, כי העובדים באים לתת לו שירות, בזכות זה הוא יו"ר דירקטוריון, לא מאושר, עוד.

גילה אדרעי: אנחנו באים לעבודה.

קריאות: - - -

אופיר אקוניס: - - -

כרמל שאמה-הכהן: חברים, די.

כרמל שאמה-הכהן: המליאה התחילה, אנחנו כבר באיחור.

כרמל שאמה-הכהן: במשפט אחד אפשר לסכם, באמת, את כל הדיון הזה: אל תפגעו בנוסעים שלא לצורך ולא במידה.

כרמל שאמה-הכהן: ותשתדלו, ואני אומר לכם – תשתדלו, גם לא לפגוע באינטרסים של עצמכם גם בלי כוונה.

גילה אדרעי: אתה צודק.

כרמל שאמה-הכהן: אני אומר לכם, מה שקרה ב-48 השעות האחרונות, תאמינו לי.

כרמל שאמה-הכהן: אנחנו שומעים, אנחנו קשובים, אנחנו יודעים להעריך.

כרמל שאמה-הכהן: גרמתם לעצמכם נזק, ולא קטן.

כרמל שאמה-הכהן: זה לא הגיוני שאדם מזיק לעצמו, זה נכון, אבל זה מה שאתם עושים.

משה אוליאל: תדאגו לעשות איזון, תדאגו לעשות איזון.

גילה אדרעי: אנחנו נשמח לקבל מכם עצות ותגידו לנו איך אנחנו יכולים להילחם עבור האינטרס הזה שלא תהיה הפרטה ומיקור חוץ ברכבת ישראל.

גילה אדרעי: אל תשלחו אתנו למו"מ, כי מו"מ כבר עשינו.

גילה אדרעי: תנו לנו משהו מקורי אחר.

גילה אדרעי: אני מבטיחה לכם, כיו"ר, אני מאמצת את זה.

כרמל שאמה-הכהן: הבסיס – לשמור על החוק.

כרמל שאמה-הכהן: תשבתו.

כרמל שאמה-הכהן: אם השביתה היא על פי חוק ואתם חושבים שזה מסייע לכם, זו זכותכם, זה לשיקול דעתכם.

כרמל שאמה-הכהן: הישיבה נעולה, תודה רבה.